Naď, Jaroslav, minister obrany SR (2022-02-08):
(Pískanie zaznievalo počas celého prejavu rečníka.) Dohoda stavia náš vzájomný vzťah na primeraný právny základ. Okrem všetkých aktivít, ktoré sme mohli spoločne uskutočňovať doteraz, nám dáva možnosť s USA spoločne modernizovať aj našu vlastnú slovenskú obrannú infraštruktúru. Práve na základe tejto Dohody môžeme mať postupne finančné prostriedky od USA na opravu našej infraštruktúry. V súčasnosti sú plánované projekty infraštruktúry v hodnote 100 mil. dolárov. V budúcnosti k nim však môžu pribudnúť ďalšie, keďže očakávame ďalšie alokácie schválené Kongresom USA počas trvania tejto zmluvy. Tieto finančné prostriedky pomôžu zmodernizovať obrannú infraštruktúru Slovenskej republiky, ktorá je jednoducho v zlom a nedostatočnom stave. Aj vďaka dvanástim rokom vlád SMER-u, keď naši občania počúvali od Fica len o tom, ako vojaci nevedia pochodovať a ako sa len hrajú na vojakov, a vojaci videli, ako im premiér Fico zobral z roka na rok tretinu rozpočtu, vďaka tomu majú tú infraštruktúru v takom zlom stave, ako im bola zanechaná. Vďaka tomu musia vojaci pracovať v splesnivených priestoroch, kým ostatné financie manažoval pán Výboh. Však, pán Fico? (Reakcia z pléna: „Okupanti, zradcovia Slovenska!“ ) Vážené dámy poslankyne, vážení páni poslanci, dovoľte mi zdôrazniť, že napriek silnej dezinformačnej kampani, ktorú vedú Kotleba, Mazurek, Uhrík, Fico, Blaha, Chmelár a mnohí ďalší, Slovenská republika uzatvorením Dohody o spolupráci so Spojenými štátmi žiadnym spôsobom neprichádza o svoju suverenitu. Naopak, naši spojenci nám našu suverenitu garantujú. Presne o tom sú spojenectvá! Pán Fico, za vašej vlády ste podpísali v roku 2017 podobnú Dohodu o spolupráci s Českou republikou. Pamätáte si na to? Umožnili ste v nej českým pilotom zostreľovať na našom území v našom vzdušnom priestore dokonca civilné lietadlá. Českí vojaci, ktorí tu pôsobia alebo budú pôsobiť na základe tejto zmluvy, ktorú ste vy predložili ako premiér, tu budú kompletne podliehať českej jurisdikcii. Pamätáte si na to, pán Fico? To je škandál, čo?! Česká jurisdikcia na našom území! A viete čo, pán Fico? Dokonca akúkoľvek škodu tu Česi teoreticky spôsobia, bude to hradiť Slovenská republika. Kvôli vášmu rozhodnutiu, pán Fico. Budú to platiť naši občania. Pán Fico, pamätáte si na to? To nie je strata suverenity?! To nie je výnimka zo slovenskej jurisdikcie?! Pán Fico, povedzte! A viete, čo vám ešte poviem, pán Fico? Poviem vám tiež to, že títo Česi, ale aj Nemci, Francúzi, Poliaci a Američania, ktorí pôsobia u nás, aj vojaci neplatia dane. Neplatia ich už 18 rokov a nič ste na tom nezmenili. Tak isto ako naši vojaci, keď sú v zahraničí, neplatia dane a ani ich rodinní príslušníci a ani diplomati. To je realita a tak je to správne. Tak to funguje v každej normálnej krajne na svete. To len naši extrémisti to nevedia pochopiť. Túto dohodu, dámy a páni, s USA uzatvárame ako dve rovnocenné zmluvné strany. Dvaja suverénni partneri, spojenci, dve samostatné spriatelené krajiny, ktoré svoju vzájomnú spoluprácu v oblasti obrany považujú za obojstranne výhodnú. Pre obe krajiny je táto dohoda zlepšením a rozšírením možností našej bilaterálnej spolupráce. Neuzatvárame túto dohodu pod nijakým nátlakom. Jediný nátlak, ktorý tu cítite, páni poslanci a dámy poslankyne, je od extrémistov. My rešpektujeme slovenskú suverenitu a nášho právneho poriadku rešpektovanie sa tiahne naprieč celou, celým textom dohody. Súlad dohody s ústavou potvrdilo aj rokovanie Legislatívnej rady vlády, kde profesori a docenti práva súhlasili s jej textom bez obsahových výhrad. Zároveň uzatvorenie tejto dohody neznamená, že Slovenská republika odstupuje od medzinárodných záväzkov, ktoré na seba prebrala v minulosti. Schválenie tejto dohody neznamená, že Spojené štáty americké môžu na našom území robiť, čo sa im zachce, a nebudú niesť zodpovednosť. O akejkoľvek prítomnosti na slovenskom území budú aj naďalej rozhodovať vláda Slovenskej republiky a Národná rada Slovenskej republiky tak, ako je tomu aj v súčasnosti. Všetky aktivity, ktoré sa budú v Slovenskej republike uskutočňovať v rámci implementácie tejto dohody, sa budú diať so súhlasom ústavných orgánov Slovenskej republiky. Pravidlá, ktoré Slovenská republika uplatňuje na prítomnosť zahraničných ozbrojených síl na svojom území, budú platiť aj naďalej. Nič, opakujem, nič sa v tomto smere nezmení. Táto dohoda nedáva Spojeným štátom právo na našom území rozmiestniť žiadnu techniku alebo vojakov, s ktorými by Slovenská republika vopred nesúhlasila. Celá diskusia o možnosti umiestnenia jadrových zbraní na Slovensku je nezmyselná, nezakladá sa na skutočnom obsahu tejto dohody a jej jediným cieľom je vymysleným obsahom zavádzať verejnosť a podsúvať nezmyselné informácie o tom, že takéto zbrane by na Slovensku mali byť rozmiestnené. Strašenie jadrovými zbraňami a jadrovou vojnou, ako to robia extrémisti na Sliači a v regióne Banskej Bystrice v týchto dňoch, je už ďaleko za hranicami normálneho a podľa môjho názoru aj za hranicou zákona. Polícia to už rieši a ja sa teším na to, že pridajú ďalšie obvinenie pánovi Kotlebovi, má ich už zopár, pridá sa ďalšie. Jednoducho takéto strašenie od extrémistov, ktorí hrajú na emócie ľudí, je nezodpovedné. Extrémisti sú odpadom spoločnosti a patria na smetisko dejín. Slovenská republika sa nevzdáva žiadneho svojho majetku. Neodovzdávame letiská na Sliači a v Kuchyni do rúk Američanom. Všetka obranná infraštruktúra, či už súčasná, alebo akákoľvek budúca, bude aj naďalej majetkom Slovenskej republiky. Záleží jedine na Slovenskej republike, ktoré časti letísk budú využívané spoločne s USA a či budú môcť USA využívať niektoré časti samostatne. Zároveň by som chcel pripomenúť, že dohoda neumožňuje Spojeným štátom americkým využívať priestory a zariadenia mimo letísk na Sliači a v Kuchyni. To všetko sú vymyslené klamstvá farizejov. (Zaznenie gongu.) Jednoznačné vyjadrenie tejto skutočnosti je aj súčasťou poverenia prezidentky Slovenskej republiky na podpis dohody. Prezidentka Slovenskej republiky v poverení zdôrazňuje, že dohoda nie je rozhodnutím o vytváraní vojenských základní USA, ani o prítomnosti jadrových zbraní na území Slovenskej republiky a neznamená definitívne sa vzdanie jurisdikcie v oblasti trestnej. Rovnako podčiarkuje, že dohoda sa bude vykonávať pri plnom rešpektovaní Ústavy a ústavného poriadku Slovenskej republiky. Americká strana počas podpisu dohody potvrdila rovnaké vnímanie tejto dohody. Vážené dámy poslankyne, vážení páni poslanci, Dohoda o obrannej spolupráci so Spojenými štátmi americkými je naozaj štandardná rámcová dohoda. Je to technická dohoda o obrannej spolupráci. Určuje rámec toho, čo a za akým účelom, v akom rozsahu a za akých podmienok môžeme spoločne uskutočňovať. Po schválení dohody bude potrebné na jej vykonávanie spracovať aj tzv. implementačné dohody. Podobnú dohodu, ako je táto, uzavrelo so Spojenými štátmi ďalších 23 z 29 krajín NATO. Ani jedna z nich, ani Maďarsko, Poľsko, Rumunsko, Nemecko či Španielsko nestratilo svoju suverenitu. Nikto tie zmluvy nechce rušiť, nikde sa okolo nich nerobí taký politický cirkus, ako robí naša opozícia. Je to naozaj nezodpovedné správanie. O extrémistoch hovoriť nemusíme, to ma neprekvapilo, ale aj Fica a Pellegriniho. Do takejto extrémistickej žumpy klesol aj SMER a najmä HLAS, čo je veľmi smutné. HLAS mal možnosť ukázať, že je iný ako SMER. Nepodarilo sa, ukázal, že je ešte horší. Viacerí poslanci týchto strán mi ešte pred pár dňami a dokonca pred pár hodinami povedali, že by to chceli podporiť, ale nemôžu, lebo taká je politika. Dovoľte mi, dovoľte mi, dámy poslankyne a páni poslanci, vás ešte raz vyzvať k tomu, aby ste sa vzdali dezinformácií, klamstiev a lží, o tom by nemala byť slušná politika, lenže ja viem, extrémisti, najmä extrémisti sa boja spravodlivosti. Napriek tomu som veľmi rád a ďakujem mnohým z poslancov, ale aj viacerým neparlamentným politickým stranám, Združeniu bezpečnostného a obranného priemyslu, viacerým záujmovým organizáciám a ďalším tisíckam ľudí, ktorí verejne podporili uzatvorenie tejto dohody. Rád by som tiež dodal, že schválenie tejto dohody výrazne podporuje a považuje za mimoriadne dôležité aj velenie Ozbrojených síl Slovenskej republiky. Vojaci chcú túto zmluvu, pretože ju potrebujú pri svojom fungovaní. Vážené dámy poslankyne, vážení páni poslanci, verím, že urobíte zodpovedné rozhodnutie v oblasti obrany a bezpečnosti Slovenskej republiky a jej občanov a navrhovanú Dohodu o obrannej spolupráci s USA schválite. Ďakujem veľmi pekne. (Neprestávajúce pískanie, potlesk a skandovaný pokrik: „Vlastizrada, vlastizrada! “ Reakcia z pléna: „Tlieskajú vlastizrade.“ )